ÚRAD VLADY SLOVENSKEJ REPUBLIKY
                sekcia vládnej legislatívy

                                                                                             Na rokovanie vlády SR
                                                                                Dňa 13.apríla 2005
                                                                                K materiálu č. 6613/2005
                                                                                K bodu č. 4

S T A N O V I S K O

k návrhu zákona o sprostredkovaní poistenia a sprostredkovaní zaistenia a o zmene a doplnení niektorých zákonov

I.

       Návrh zákona o sprostredkovaní poistenia a sprostredkovaní zaistenia a o zmene a doplnení niektorých zákonov predkladá na rokovanie vlády Slovenskej republiky podpredseda vlády a minister financií Slovenskej republiky Ivan Mikloš v súlade s Plánom legislatívnych úloh vlády Slovenskej republiky na rok 2005.

II.

     Cieľom predkladaného návrhu zákona je dosiahnuť kompatibilitu so smernicou Európskeho parlamentu a Rady z 9. decembra 2002 č. 2002/92/ES o sprostredkovaní poistenia, ktorá nahradila smernicu Rady č. 77/92/ES, ktorá predstavovala prvý krok uplatňovania slobodného poskytovania služieb pre poisťovacích agentov a poisťovacích maklérov, najmä čo sa týka pravidiel začatia a vykonávania činnosti týchto subjektov ako aj uplatňovania odborných požiadaviek na sprostredkovateľov a ich registráciu.
     V návrhu zákona sa teda upravujú podmienky vykonávania sprostredkovania poistenia a sprostredkovania zaistenia, zápis a spôsob vedenia registra sprostredkovateľov poistenia a sprostredkovateľov zaistenia a dohľad nad sprostredkovaním poistenia a sprostredkovaním zaistenia. Zavádza sa inštitút na Úrade pre finančný trh a príslušných orgánoch dohľadu v domovských členských štátoch za splnenia presne vymedzených požiadaviek vo vzťahu k ich odbornej spôsobilosti, dôveryhodnosti, poisteniu zodpovednosti za škodu spôsobenú pri výkone svojej činnosti a finančných možnostiach.

III.

          Legislatívna rada vlády Slovenskej republiky prerokovala návrh zákona dňa 22. marca 2005 a odporučila ho po zapracovaní jej pripomienok predložiť vláde Slovenskej republiky.

IV.

     Sekcia vládnej legislatívy Úradu vlády Slovenskej republiky konštatuje, že v novom znení návrhu zákona o sprostredkovaní poistenia a sprostredkovaní zaistenia a o zmene a doplnení niektorých zákonov boli pripomienky Legislatívnej rady vlády SR(17 pripomienok)  zapracované. 
     Sekcia vládnej legislatívy Úradu vlády Slovenskej republiky preto odporúča vláde Slovenskej republiky návrh zákona o sprostredkovaní poistenia a sprostredkovaní zaistenia a o zmene a doplnení niektorých zákonov schváliť, avšak s touto pripomienkou: 
      V celom návrhu zákona je potrebné ustanoviť pôsobnosť na vydávanie všeobecne záväzných právnych predpisov pre Národnú banku Slovenska s tým, že v prechodných ustanoveniach sa do 1. januára 2006 táto pôsobnosť ustanoví pre Ministerstvo financií Slovenskej republiky.

V Bratislave: 8. apríla 2005
Vypracovala: A. Petruňáková

                                                                                   Štefan G r m a n 
                                                                                   generálny riaditeľ
                                                                             sekcie vládnej legislatívy